PERUSTELUT

Etelä-Sudanissa järjestettiin tammikuussa 2011 vuoden 2005 kokonaisvaltaisen rauhansopimuksen mukainen kansanäänestys itsemääräämisoikeudesta. Väestön ylivoimainen enemmistö kannatti julistautumista itsenäiseksi maan pohjoisosasta. Virallisen itsenäiseksi julistautumisen odotetaan tapahtuvan 9. heinäkuuta 2011, jolloin kokonaisvaltaisen rauhansopimuksen voimassaolo päättyy.

Euroopan unioni ja sen jäsenvaltiot ovat suhtautuneet myönteisesti kansanäänestyksen tulokseen ja odottavat pääsevänsä kehittämään edelleen tiivistä ja pitkäaikaista kumppanuutta Etelä-Sudanin kanssa. Samalla ne haluavat tukea sujuvaa ja rauhanomaista siirtymistä kohti vakaata ja demokraattista Etelä-Sudanin itsenäistä valtiota. EU ja sen jäsenvaltiot ovat jo aloittaneet tähän tähtäävän yhteisen ohjelmasuunnittelun läheisessä yhteistyössä paikallisviranomaisten ja alueella toimivien tahojen kanssa.

Itsenäistymisensä jälkeen Etelä-Sudanilla on edessään monenlaisia humanitaarisia ja sosioekonomisia haasteita, jotka liittyvät valtion puutteellisiin valmiuksiin. Näissä olosuhteissa ulkoinen apu on pitkän aikaa sitäkin tärkeämpää Etelä-Sudanin auttamiseksi äärimmäisen köyhyyden torjunnassa, paikallisyhteisöjen valmiuksien parantamisessa ja rauhasta koituvien etujen nopeassa välittämisessä väestölle. Vaikka Etelä-Sudanin odotetaan esittävän hakemuksen Cotonoun sopimukseen liittymiseksi, vie aikansa, ennen kuin kymmenes Euroopan kehitysrahasto (EKR) otetaan käyttöön liittymisen jälkeen. Sen vuoksi vaarana on, että välittömästi kansanäänestyksen jälkeen, jolloin Etelä-Sudan on vielä hyvin epävakaassa tilanteessa ja valtion toimintakyvyttömyyden riski on suuri, syntyy rahoitusvaje ennen kuin liittyminen Cotonoun sopimukseen ja muihin monenvälisiin rahoituspuitteisiin toteutuu täysimääräisesti.

Heinäkuun 12. päivänä 2010 annetulla neuvoston päätöksellä 2010/406/EU myönnettiin jo 150 miljoonaa euroa yhdeksännestä EKR:sta ja edellisistä EKR:ista vapautuneita varoja ”Sudanin heikko-osaisimman väestön tarpeisiin”. Tästä määrästä 85 miljoonaa euroa on kohdennettu Etelä-Sudanille. Tällainen määrä on kuitenkin katsottava riittämättömäksi kattamaan valtavia valtiorakenteiden ja valmiuksien kehittämisen tarpeita sekä Etelä-Sudanin kehitystarpeita. Sen vuoksi on välttämätöntä asettaa käyttöön lisävaroja siihen saakka, että Etelä-Sudan liittyy täysimääräisesti Cotonoun sopimukseen.

Oheisella päätöksellä Euroopan komissio ehdottaa, että yhdeksännestä EKR:sta ja edellisistä EKR:ista vapautuneita varoja osoitettaisiin 200 miljoonaa euroa lisää kymmenettä EKR:a koskevan sisäisen sopimuksen 1 artiklan 4 kohdassa tarkoitetun menettelyn mukaisesti Etelä-Sudanin valtiorakenteiden ja valmiuksien kehittämisen tukemiseen ja kehitystarpeisiin.

Näin ollen se ehdottaa, että neuvosto hyväksyy oheisen päätöksen, joka koskee 200 miljoonan euron suuruisten edellisistä EKR:ista vapautuneiden varojen osoittamista Etelä-Sudanin hyväksi. Myöhemmin valmistellaan rahoituspäätös, jossa esitetään yksityiskohtaisempi ohjelmasuunnittelu.

2011/0106 (NLE)

Ehdotus

NEUVOSTON PÄÄTÖS

yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneiden varojen osoittamisesta kehitysyhteistyöhön Etelä-Sudanissa

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 217 artiklan,

ottaa huomioon Euroopan komission ehdotuksen,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille[1] ja erityisesti sen 1 artiklan 4 kohdan ja 6 artiklan,

sekä katsoo seuraavaa:

1. Vuoden 2005 kokonaisvaltaisen rauhansopimuksen mukaisesti järjestetyn itsemääräämisoikeutta koskeneen kansanäänestyksen seurauksena Etelä-Sudanin odotetaan antavan maan pohjoisosasta itsenäistymistä koskevan virallisen julistuksen 9 päivänä heinäkuuta 2011.

2. Vastaperustetun Etelä-Sudanin valtion on itsenäistymisensä jälkeisessä vaiheessa suoriuduttava lukuisista humanitaarisista ja sosioekonomisista haasteista, jotka liittyvät hallintovalmiuksien vähäisyyteen ja poliittiseen epävakauteen. Näissä olosuhteissa ulkoinen apu on todennäköisesti sitäkin tärkeämpää Etelä-Sudanin auttamiseksi äärimmäisen köyhyyden torjunnassa, paikallisyhteisöjen valmiuksien parantamisessa ja rauhasta koituvien etujen nopeassa välittämisessä väestölle.

(3) Etelä-Sudanin odotetaan esittävän Cotonoun sopimukseen liittymistä koskevan hakemuksen pian itsenäistymisensä jälkeen. Sopimukseen liittymisen jälkeen vie kuitenkin jonkin aikaa, ennen kuin kymmenennen EKR:n rahoitus saadaan tehokkaasti käyttöön, minkä johdosta vaarana on rahoitusvaje välivaiheessa.

(4) Yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneiden varojen osoittamisesta Sudanin heikko-osaisimman väestön tarpeisiin 12 päivänä heinäkuuta 2010 annetussa neuvoston päätöksessä 2010/406/EU[2] päätettiin ensimmäisen 150 miljoonan euron erän osoittamisesta ”Sudanin heikko-osaisimman väestön tarpeisiin”. Tästä määrästä 85 miljoonaa euroa on jo kohdennettu Etelä-Sudanille. Tällainen määrä katsotaan kuitenkin riittämättömäksi kattamaan valtavia valtiorakenteiden ja valmiuksien kehittämisen tarpeita ja väestön enemmistöä koskevia kehitystarpeita.

(5) Jotta jäljellä oleva rahoitusvaje voitaisiin kattaa, olisi aiheellista osoittaa Etelä-Sudanin väestön ja julkisten instituutioiden hyväksi lisää yhdeksännestä EKR:sta ja edellisistä EKR:ista vapautuneita varoja.

(6) Varat olisi käytettävä tukemaan Etelä-Sudanin kolmivuotisen kehittämissuunnitelman (2011–2013) täytäntöönpanoa komission myöhemmin tekemien rahoituspäätösten perusteella. Myös tukitoimenpiteiden kustannusten kattamisesta olisi säädettävä.

(7) Yksinkertaisuuden vuoksi näitä varoja olisi hallinnoitava kymmenennen EKR:n täytäntöönpanojärjestelyjä noudattaen,

ON HYVÄKSYNYT TÄMÄN PÄÄTÖKSEN:

1 artikla

3. Yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneista varoista 200 miljoonan euron määrä osoitetaan kehitysyhteistyöhön Etelä-Sudanissa. Tästä määrästä 3 prosenttia osoitetaan komissiolle aiheutuviin tukimenoihin.

4. Näitä varoja hallinnoidaan kymmenenteen EKR:oon sovellettavia sääntöjä ja menettelyjä noudattaen.

2 artikla

Tämä päätös tulee voimaan sitä päivää seuraavana päivänä, jona se hyväksytään.

Tehty Brysselissä […]

Neuvoston puolesta

Puheenjohtaja

[1] EUVL L 247, 9.9.2006, s. 32.

[2] EUVL L 189, 22.7.2010, s. 14.